次韻沈司法送行
作者：趙蕃
朝代：宋

paragraphs: 坐上著孟嘉，不問知小異。
豈其眉睫殊，儻或偶相值。
余生慕名流，得見忘履屣。
雅聞東嘉州，儒服類洙泗。
於今師友間，授受由原委。
沈君蓋其徒，往往無不肄。
嚮雖未云識，早已知名字。
胡爲冠惠文，更復倉庫吏。
人之不相知，擊磬與荷蕢。
至其移怒時，水蟹或遭忌。
人誰不君知，相與共愕眙。
君方繫官曹，我乃赴幽事。
別語縱可佳，離愁渺無地。